text: [{"text_idx": "#000000", "text": "Luh Dulang ke\u0301to anake\u0301 ngadanin. Gumanti adanne\u0301 ane\u0301 seken Luh Ayu Suci Ratna Laksmi De\u0301wi Citra Rasmi. Anak luh jemet magae\u0301. Ia ngelah tongos madagang adanina toko Dulang Bidadari. Sakancan dulang ada ditu. Ada dulang let. Dulang ane\u0301 suba matuuh seket tibanan, me\u0301h lebihan, kanti masawang selem denges dulange\u0301 ento. Ada dulang anyar ane\u0301 magenepan ukir-ukiranne\u0301. Buina ada ane\u0301 maprada cina, maprada jepang, maprada ame\u0301rika. Kuning gading, makenyah ngenahne\u0301. Ada masi dulang ane\u0301 malakar aji selaka. Ene\u0301 dulang ane\u0301 mael gati krana lakarne\u0301 ke\u0301weh ngalih, bahanne\u0301 doge\u0301n suba mael kalingke\u0301 di subane\u0301 dadi dulang. Putih sentak. Tusing med-med lakar ningalin. Argane\u0301 suba mael pasajan. Ada masi dulang malakar aji kau-kau. Melah masi ngenahne\u0301. Mula gulitik. Kau-kau dadianga dulang."}, {"text_idx": "#000001", "text": "Somah tiange\u0301 gumanti demen gati bantenne\u0301 matatakan dulang. Sabilang lakar rahinan teka, tiang orahina nyutsutin dulang ane\u0301 gelahang tiang. Ye\u0301n dulang kayu, kain putih anggon tiang nyutsutin apang bukne\u0301 tusing e\u0301nggalan makeber nempuh cunguh. Ipidan tae\u0301n nge\u0301ndah tiang, cunguhe\u0301 kena buk. Bangkes-bangkes. Aget tusing masan korona dugase\u0301 nika, ye\u0301n korona sinah somah tiange\u0301 lakar ngorahin tiang ngango masker."}, {"text_idx": "#000003", "text": "\u201cDugase\u0301 ene\u0301 suba maan baliin, sake\u0301wala ada ane\u0301 suba bubukan.\u201d"}, {"text_idx": "#000004", "text": "\u201cLamun dulang kayu. Ditu suba kalahne\u0301. Manian ye\u0301n ngelah pipis dulang selaka beli nyak? Luh Dulang liu ngelah dulang selaka. Punduhang sabilang besik. Ye\u0301n sayan makelo sina sayan liu ngelah dulang.\u201d"}, {"text_idx": "#000005", "text": "Tiang tusing nyautin. Inget teke\u0301n pipise\u0301 sayan ke\u0301weh jani. Mapi-mapiang tiang tusing ningeh sambilang tiang ngrapetang kulit tipat."}, {"text_idx": "#000006", "text": "\u201cLamun tusing nyidaang meli dulang selaka kanggoang ane\u0301 malakar aji kayu doge\u0301n. Makelo masi dadi anggon ye\u0301n iraga nyak apik teke\u0301n barang.\u201d"}, {"text_idx": "#000007", "text": "Kanti peteng masi tiang maneman ajak somah tiange\u0301 sambilang tiang nongosin ia majaitan. Ye\u0301n gegae\u0301n jemak bareng-bereng sinah lakar e\u0301nggal pragat buina kenehe\u0301 sayan melah maan bareng-bareng ajak somah. Maan matutur-tuturan, nuturang isin idup. Nuturang pajalane\u0301 ane\u0301 lakar jalanin. Ento melahne\u0301 ye\u0301n pada-pada bisa ngaba keneh masomah. Ye\u0301n sing ke\u0301to, sinah tusing lakar tae\u0301n matemu tresna asihe\u0301 masomahan."}, {"text_idx": "#000008", "text": "Manine\u0301 tiang nure\u0301ksain dulang ane\u0301 simpen dugase\u0301 ene\u0301. Ada ane\u0301 suba bubukan, sambatang tiang teke\u0301n somah tiange\u0301. \u201cLamun liu ane\u0301 bubukan melahan meli ane\u0301 anyar. Ditu di tokone\u0301 Luh Dulang meli, sinah maan dulang melah, buina makenyah.\u201d"}, {"text_idx": "#000009", "text": "\u201cNah.\u201d Tiang majalan ka toko Dulang Bidadari. Buka ane\u0301 sambat tiang ba duur. Mare\u0301rod anake\u0301 mablanja di tokone\u0301 Luh Dulang. Ada ane\u0301 nye\u0301nye\u0301 pesan matawahan kanti mrasa kenyel ngantiang lakar payu mablanja. Tiang grimutan masi. Ke\u0301wala inget teke\u0301n pabesen somah tiange\u0301. \u201cYe\u0301n mablanja tusing dadi e\u0301nggal gedeg apabuin lakar anggon mayadnya. Apang tusing sabilang nyemak dulang, kenehe\u0301 suba gedeg maluan. Apang di ngaturang bantene\u0301 tetep ening.\u201d"}, {"text_idx": "#000010", "text": "Unjal tiang angkihane\u0301 apang tusing makelo grimutan basang tiange\u0301. Maan selah mablanja. Mapapas liat tiang ajak Luh Dulang. \u201cJege\u0301g,\u201d ke\u0301to tiang ngrimik di keneh. Luh Dulang makebaya. Makamben endek. Masenteng kuning. \u201cAntes suba liu anake\u0301 demen mablanja mai. Dagangne\u0301 masi jege\u0301g nyelole\u0301t.\u201d"}, {"text_idx": "#000011", "text": "\u201cDitu Bli alihin. Di duri pejang tiang. Mara ibi abaanga. Dulang enu anyar pesan. Me\u0301h enu mebo prada?\u201d"}, {"text_idx": "#000012", "text": "Tiang ke duri. Made\u0301re\u0301t dulang anyar-anyar tepukin tiang. Ence\u0301n pilihin? Makejang melah. Tiang paling padidian. Ada ane\u0301 makenyah kuning gading pilihin tiang. Mirib pradane\u0301 uli duranegara. \u201cEne\u0301 juang bli Luh.\u201d"}, {"text_idx": "#000015", "text": "\u201cKe\u0301to liun anake\u0301 mablanja di tokone\u0301 Luh Dulang, ke\u0301nke\u0301nang e\u0301nggal-e\u0301nggal. Ene\u0301 aget suba maen selah, ye\u0301n sing ke\u0301to suba kakalahin mulih.\u201d"}, {"text_idx": "#000016", "text": "Ia tusing buin nakonang indik dulang. Mirib misi buka kenehne\u0301. Tiang ka paon ngae\u0301 kopi anggon negtegang keneh. Sedeng melaha enu masisa ubine\u0301 buin abulih ento anggon timpal kopi, kanggoang tiang doge\u0301n sahihang makutang."}, {"text_idx": "#000018", "text": "\u201cLuh Dulang mula liu ane\u0301 ngajumang.\u201d Somah tiange\u0301 ngawitin mamunyi. \u201cIa anak Luh inget teke\u0301n tetamian. Sinah dugas Bli-ne\u0301 mablanja, Luh Dulang nganggo kebaya makamben endek buina masenteng kuning?\u201d"}, {"text_idx": "#000019", "text": "\u201cIa timpal tiange\u0301 dugase\u0301 masekolah. Mula jege\u0301g uli pidan. Ke\u0301wala sabilang ada anak menyet demen teke\u0301n ia sage\u0301t palas. Kanti jani nye\u0301n kade\u0301n gege\u0301lanne\u0301. Madak apang e\u0301nggal maan jatu karma. Pedalem masi bes makelo padidian. Ye\u0301n pipis, eda suba takonanga Bli. Ane\u0301 abesik doge\u0301n kuangne\u0301 tusing ngante\u0301n kayang jani. Sing ngelah timpal ke\u0301to, Bli? Lamun ngelah alihang ia jodo.\u201d"}, {"text_idx": "#000020", "text": "Makeneh tiang mamunyi ke\u0301ne\u0301 teke\u0301n somah tiange\u0301,\u201dNyak apa mamadu ajak Luh Dulang.\u201d Sake\u0301wala tusing bani."}, {"text_idx": "#000022", "text": "Adakah Namaku Terselip dalam Doamu?"}]